“พีที แมกซ์นิตรอน” เลื่อนแข่ง “PT Maxnitron Racing Series 2021” เซ่นพิษโควิด-19
“พีที แมกซ์นิตรอน” เลื่อนการแข่งขันรถยนต์ทางเรียบ “PT Maxnitron Racing Series 2021” สนามแรก เนื่องจากการแพร่ระบาดโควิด-19 ที่ยังรุนแรงอยู่ จึงต้องเลื่อนเป็นวันที่ 27 - 29 สิงหาคม 2564 ณ สนามพีระ เซอร์กิต พัทยา จ.ชลบุรี
16 ก.ค. 2564

นายศิลป์ ธีรนิติ กรรมการผู้จัดการ บริษัท เอส 63 โปรเจค จำกัด ในฐานะประธานจัดการแข่งขันรถยนต์ทางเรียบ “PT Maxnitron Racing Series 2021” ในรุ่น SIAM GT เปิดเผยว่า ตามที่บริษัท กำหนดจัดการแข่งขันรถยนต์ทางเรียบ รายการ “PT Maxnitron Racing Series 2021” สนามที่ 1-3 ณ สนามพีระอินเตอร์เนชั่นแนล เซอร์กิต จังหวัดชลบุรี ในวันที่ 30 กรกฎาคม – 1 สิงหาคม 2564 แต่เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 ที่กำลังระบาดอย่างรุนแรงและแพร่กระจายไปในหลายจังหวัดของประเทศไทย เพื่อเป็นการป้องกันและควบคุมจำกัดการแพร่ระบาด ในฐานะผู้จัดการแข่งขัน มีความห่วงใยนักแข่ง ทีมแข่ง และทีมงานทุกภาคส่วน จึงขอเลื่อนชิงชัยท้าประลองความเร็ว รายการ “PT Maxnitron Racing Series 2021” สนามที่ 1-3 จากกำหนดเดิมวันที่ 30 กรกฎาคม – 1 สิงหาคม 2564 ออกไปเป็นวันที่ 27 – 29 สิงหาคม 2564 ณ สนามพีระ เซอร์กิต พัทยา จ.ชลบุรี
ทั้งนี้ ในการจัดการแข่งขัน “PT Maxnitron Racing Series 2021” สนามที่ 1 จะจัดแข่งขันภายใต้มาตรการป้องกันการแพร่ระบาดของเชื้อไวรัสโควิด-19 ตามคู่มือการปฏิบัติในการจัดกิจกรรมด้านการกีฬาประเภท Motorsport โดยผู้ร่วมงานทุกคน ต้องลงทะเบียนผ่านแอปพลิเคชัน “ไทยชนะ”  ตรวจวัดอุณหภูมิ และสวมหน้ากากอนามัย พร้อมทั้งจำกัดจำนวนผู้เข้าชมการแข่งขัน เพื่อให้การแข่งขันปลอดภัยมากที่สุด